# 2. PÄÄSIÄISPÄIVÄ

**Virikemateriaali[[1]](#footnote-1)**

Toinen pääsiäispäivä kertoo siitä, miten ihmiset kohtasivat ylösnousseen Jeesuksen. Heidän oli vaikeaa ymmärtää, mitä oli tapahtunut. Mutta nyt, kun he kohtaavat Jeesuksen, he oivaltavat kuka hän on.

Tie Emmaukseen on yksi päivän keskeisistä teksteistä. Siinä kaksi meille tuntematonta Jeesuksen oppilasta kohtaa Jeesuksen kulkiessaan kohti Emmauksen kylää. He eivät tunnista mestariaan ennen kuin Jeesus aterioi heidän kanssaan ja murtaa leivän. Toinen pääsiäispäivä liittää pääsiäisen tapahtumat yksittäisen, tavallisen ihmisen elämään ja näyttää, miten ylösnoussut voidaan kohdata tänäänkin.

Me tarvitsemme kaikki opetusta siitä, mitä Vanhan testamentin profetiat kertovat ylösnousseesta Jeesuksesta. Alkukirkossa pääsiäisenä kastetut saivat pääsiäisen jälkeisellä ajalla syventävää opetusta uskosta ja sakramenteista.

## Liturgiasta

### Leivän murtaminen

Toisen pääsiäispäivän keskeinen sisältö on leivän murtaminen. Emmauksen oppilaat tunsivat Jeesuksen kun hän mursi leivän. Me kohtaamme Kristuksen ehtoollisen leivässä, jonka me jaamme keskenämme. Tänä pyhänä jos koskaan messussa voidaan käyttää isoa ehtoollisleipää joka murretaan ehtoollisrukouksen aikana.

### Teemamessu

Jotta vältytään pääsiäispäivän toistamiselta, toinen pääsiäispäivä voi nostaa messuun vahvasti teeman, johon liitetään messun rukoukset, virret ja saarna. Mahdollisia teemoja voisivat olla esim.

Näkymätön kohtaaminen

Kohtaaminen sisimmässäni

Kohtaaminen leivässä ja viinissä

Sinä ja minä, Jumala

Kukaan ulkopuolelle ei jää

Jumalalla ei ole suosikkeja

Salaisuudet paljastuvat

Innosta hehkuva sydän

Vaelluksella Jeesuksen kanssa

Kohtaaminen, joka muuttaa

Vaellus kun päivä kääntyy iltaan

### Todistajien päivä

Kirkkovuoden kolmen pääjuhlan ”toisena päivänä” voidaan seuraavaa aineistoa käyttää seurakunnan jumalanpalveluksessa. Päiviä yhdistävä teema on todistaminen Jeesuksesta: toisena joulupäivänä ensimmäisen uskontodistajan marttyyrius, toisena pääsiäispäivänä todistus ylösnousseesta ja toisena helluntaipäivänä kirkon todistus maailmassa. Meillä ei ole toista helluntaipäivää, mutta aihe voisi nousta esille helluntaiaikoina.

”Toisten päivien” jumalanpalvelukset voidaan rakentaa todistusaiheen ympärille. Niissä voidaan antaa tilaa maallikoiden ja pappien henkilökohtaiselle todistukselle. Voisiko ajatella, että saarnana olisi muutama lyhyt ”todistus” siitä mitä usko (2. joulupäivä) tai ylösnousseen kohtaaminen elämässä voi tarkoittaa. Tällaiset ”todistukset”, voivat olla vaikka seurakuntalaisten puheenvuoroja lyhyiden seurapuheiden tapaan tai kertomuksia omista hengellisen elämän löydöistä. Voidaan kuulla yksi tai useampi todistus siitä, mitä Jeesus merkitsee yksittäisen ihmisen elämässä. Todistus voi olla osa dialogisaarnaa. Toinen mahdollisuus on viettää tällaista teemajumalanpalvelusta muuhun aikaan päivästä.

### Evankeliumi kolmen roolihenkilön lukemana

Päivän evankeliumi Luuk. 24: 13-27

L 1 Viikon ensimmäisenä päivänä oli kaksi opetuslasta menossa Emmaus-nimiseen kylään, jonne on Jerusalemista noin kahden tunnin kävelymatka. He keskustelivat kaikesta siitä, mitä oli tapahtunut. Heidän siinä puhellessaan ja pohdiskellessaan Jeesus itse liittyi heidän seuraansa ja kulki heidän kanssaan. He eivät kuitenkaan tunteneet häntä, sillä heidän silmänsä olivat kuin sokaistut.

Jeesus kysyi heiltä:

L 2 ”Mistä te oikein keskustelette, matkamiehet?”

L 1 He pysähtyivät murheellisina, ja toinen heistä, Kleopas nimeltään, vastasi:

L 3 ”Taidat olla Jerusalemissa ainoa muukalainen, joka ei tiedä, mitä siellä on näinä päivinä tapahtunut.”

L 2 ”Mitä te tarkoitatte?”

L 1 Jeesus kysyi. He vastasivat:

L 3 ”Sitä, mitä tapahtui Jeesus Nasaretilaiselle. Se mies oli tosi profeetta, voimallinen sanoissa ja teoissa, sekä Jumalan että kaiken kansan edessä. Meidän ylipappimme ja hallitusmiehemme luovuttivat hänet tuomittavaksi kuolemaan ja ristiinnaulitsivat hänet. Me kuitenkin olimme eläneet siinä toivossa, että hän olisi se, joka lunastaa Israelin. Eikä siinä kaikki. Tänään on jo kolmas päivä siitä kun se tapahtui, ja nyt ovat muutamat naiset meidän joukostamme saattaneet meidät kerta kaikkiaan hämmennyksiin. He kävivät varhain aamulla haudalla mutta eivät löytäneet hänen ruumistaan. Sieltä tultuaan he lisäksi kertoivat nähneensä näyn: enkeleitä, jotka sanoivat, että Jeesus elää. Muutamat meistä menivät silloin haudalle ja totesivat, että asia oli niin kuin naiset olivat sanoneet. Jeesusta he eivät nähneet.”

L 1 Silloin Jeesus sanoi heille:

L 2 ”Voi teitä ymmärtämättömiä! Noinko hitaita te olette uskomaan kaikkea sitä, mitä profeetat ovat puhuneet? Juuri niinhän Messiaan piti kärsiä ja sitten mennä kirkkauteensa.”

L 1 Ja hän selitti heille Mooseksesta ja kaikista profeetoista alkaen, mitä hänestä oli kaikissa kirjoituksissa sanottu.

### Toisen pääsiäispäivän lähettämissanat

**P** Me olemme nousseet kuolleista Kristuksen kanssa.
Hän on puu, me olemme oksat.
Lähtekäämme rauhassa
Herramme Jeesuksen Kristuksen nimessä.

## Musiikki- ja virsiehdotuksia

### Virsikirja ja lisävihko

93: 1, 6–8 Nouse mieli, käänny kieli (ylistysvirsi)

96: 5,7 Kuoleman kahleet murtanut / Pääsiäislammas viaton (uhrivirsi)

265 Jeesus armon soi (ylistysvirsi)

399 Halleluja, kiitos Herran (ylistysvirsi)

957 Pyhään salaisuuteen Jeesus meidät sulkee

965 Vien suuren viestin (viesti ylösnousseen kohtaamisesta)

### Ehdotuksia Ruotsin kirkon virsikirjasta, esim. kuorolle

17 Kiittäkää Luodut, Herraa Jeesusta

152 Sana ihmeellinen täällä soi

153 Jeesus voitti, Jeesus elää

155 Herra elää, siihen luota

470 Vapauteen ja elämään

531 Miksi kaukaa haimme Herraa

## Saarnaideoita

### Virsisaarna

Toiseen pääsiäispäivään sopii saarnaksi myös virsisaarna. Silloin pääsiäisvirsien ja laulujen kautta voidaan ihmetellä sitä, mitä ylösnoussut voi merkitä meidän elämässämme. Silloin on hyvä, että paikalla on esilaulaja, solisti, lauluryhmä tai kuoro.

### Kohtaaminen ylösnousseen kanssa

* Sanassa
* leivässä ja viinissä
* lähimmäisissä

### Tavallisten ihmisten Jeesus

* Hän kuoli ja nousi ylös tavallisten ihmisten takia.
* Hän puhuu tavallisille ihmisille.
* Tavalliset ihmiset vievät sanomaa eteenpäin.

### Kristus – kaikkien Herra

* Tuo rauhan kaikenlaisten ihmisten välille
* Antaa anteeksi kaikenlaisille ihmisille
* Antaa ylösnousemuksen kaikenlaisille ihmisille

### Draamasaarna

Yksi koko pääsiäisen vieton punainen lanka voi olla se, että samat henkilöt lukevat evankeliumien tekstejä kaikkina pyhäpäivinä. Roolit jaetaan jo ennen hiljaista viikkoa. Rooleja ovat ainakin:

Opetuslapset: Pietari, Emmauksen oppilaat, Johannes

Naiset jotka seurasivat Jeesusta

Sotilaat

Ylipapit, fariseukset ja kirjanoppineet

Muut henkilöt, jotka ryhmä valitsee.

Saarnan paikalla pappi haastattelee eri roolihenkilöitä siitä, mitä he ovat kokeneet viikon aikana. Toisena pääsiäispäivänä keskustelu voidaan liittää Emmauksen tiehen, jolla vieras – muukalainen – selitti kaiken, mitä oli tapahtunut.

## Esirukous ikonikuvan kanssa

Kaikille kirkkoon tulijoille annetaan kuva, esim. ikonikortti joka esittää Kristusta. Messun aikana jokainen katselee saamaansa kuvaa ja miettii, mitä sanoisi Kristukselle, jos kohtaisi hänet tänään. Kuvan taakse saa kirjoittaa itselleen muistiin, mitä sanoisi. Esirukouksen aikana annetaan mahdollisuus sille, että jokainen voi hiljaa mielessään sanoa Jeesukselle sen mitä haluaisi sanoa hänelle.

1. Tämän virikemateriaalin on valmistanut vuosina 2015–2016 työryhmä, johon kuuluivat pastori Jani Kairavuo, pastori Elina Koivisto, pastori Satu Kreivi-Palosaari, pastori Heikki Repo, pastori Tuomo Valjus sekä kirkkohallituksen asiantuntijat pastori Terhi Paananen ja kanttori, MuM Teija Tuukkanen. [↑](#footnote-ref-1)